**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.02.2021, ora 08.00 – 05.02.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.02.2021, ora 07.00**

**RÂURI**

**Este în vigoare averţizarea hidrologică nr. 12 astfel:**

**-COD GALBEN** până pe data de 05.02.2021, la ora 18:00 **- posibile depăşiri ale COTELOR DE ATENŢIE** pe râurile din bazinele hidrografice: Vişeu, Iza, Someş – afluenții aferenți sectorului aval S.H. Dej, Crasna, Crișul Alb, Bârzava şi Moraviţa**,** Someşul Mare, Crișul Negru, Bega – bazin amonte S.H. Balinţ, Timiș – bazin amonte S.H. Lugoj, Pogăniş – bazin amonte Ac. Cadar Duboz, Caraş şi Nera, **aferente judeţelor *ARAD, BIHOR,*** ***BISTRIŢA-NĂSĂUD, CARAȘ-SEVERIN, CLUJ, HUNEDOARA, MARAMUREȘ, SATU MARE, SĂLAJ* și *TIMIȘ.***

* **COD PORTOCALIU** până la data de 05.02.2021, la ora 09:00 **- posibile depăşiri ale COTELOR DE INUNDAŢIE** pe râurile din bazinele hidrografice: Iza, Tur – bazin superior şi Lăpuş-bazin superior şi afluenţii aferenţi bazinului mijlociu şi inferior **(judeţele *MARAMUREŞ* şi *SATU MARE)***

**Debitele au fost** **în creștere, ca urmare a** efectului combinat al precipitațiilor lichide căzute în interval, cedării apei din stratul de zăpadă și propagării pe râurile din bazinele hidrografice Vișeu, Iza, Tur, Someș, Crișuri, Mureș, Bega, Trimiș, Bârzava, Caraș, Nera, Cerna, Buzău, Râmnicu Sărat, Putna, Trotuș, Bistrița, Moldova, Suceava și bazinul superior al Oltului.

Pe râurile din bazinele hidrografice Jiu, Vedea, Argeș, Ialomița, Bârlad, Prut, bazinul mijlociu și inferior al Oltului, pe cele din Dobrogea, debitele au fost staționare, iar pe celelalte râuri au fost în scădere.

Creșteri importante de debite și niveluri, cu depășiri ale COTELOR DE ATENȚIE, ca urmare a precipitațiilor lichide mai însemnate cantitativ căzute în interval și cedării apei din stratul de zăpadă s-au produs pe râuri din bazinele Iza, Tur, Lăpuș, Someșul Mare și bazinul superior și mijlociu al Timișului.

Formaţiunile de gheaţă (gheaţă la maluri, năboi şi izolat pod de gheaţă) prezente pe râurile din bazinele superioare ale Mureșului, Jiului, Oltului, Argeșului, izolat în bazinul Someșului Mic, în bazinele Sucevei, Moldovei, Bistriţei, Trotuşului, pe cursul mijlociu al Siretului şi pe unii afluenţi ai Bârladului şi Jijiei au fost în diminuare, restrângere şi eliminare.

Debitele se situează la valori în jurul și peste mediile multianuale lunare, exceptând râurile din bazinele hidrografice: Vișeu, Iza, Someșul Mic, Siret (exceptând râurile din bazinul hidrografic Buzău şi cursurile superioare ale Trotuşului şi Putnei) şi bazinul superior al Mureșului, unde sunt cuprinse între 30-90% din normalele lunare și râurile din bazinul hidrografic Bârlad, unde au valori sub 30%.

**Se situează peste:**

- **COTELE DE INUNDAȚIE** râurile la stațiile hidrometrice: Tur-Micula (310+27)-jud. SM, Lăpuș-Lăpușel (410+10)-jud. MM;

- **COTELE DE ATENȚIE** râurile la stațiile hidrometrice Tur-Călinești Oaș (350+67)-jud. SM, Tur-Turulung (360+54)-jud. SM, Someș-Beclean (180)-jud. BN, Crasna-Domănești (400+78)-jud. SM, Crasna-Berveni (490+47)-jud. SM, Crișul Alb-Vața de Jos (350+33)-jud. HD, Crișul Alb-Chișneu Criș (600+16)-jud. AR, Timiş-Grăniceri (600+60)-jud. TM, Bistra-Obreja (85+16)-jud. CS, Bistra-Voislova Gară (150+10)-jud. CS, Sașa-Poieni (50+2)-jud. TM, Bârzava-Partoş (50+52)-jud. TM,

În interval s-au situat peste COTELE DE ATENȚIE râurile la stațiile hidrometrice: Iza-Vadu Izei (300)-jud. MM, Ilva-Poiana Ilvei (150+12)-jud. BN, Valea Rea-Huța Certeze (170+7)-jud. SM, Lăpuș-Răzoare (150+45)-jud. MM, Firiza-Firiza (110+13)-jud. MM, Sebeș-Turnu Ruieni (250+5)-jud. CS

**Debitele vor fi în scădere**, exceptând râurile din bazinele hidrografice: Jiu, Vedea, Argeș, Ialomiţa, Siret, bazinul mijlociu și inferior al Oltului, cele din Dobrogea, unde vor fi în general staționare, cursurile mijlocii și inferioare ale Someșului, Crișului Negru, Crișului Alb, Mureșului, Begăi, Timișului și cursurile inferioare ale Bârzavei, Carașului, Nerei și Cernei, unde vor fi în creștere prin propagare.

**Ca urmare a propagării viiturilor formate anterior se va situa peste** **COTELE DE INUNDAȚIE cursul inferior al râului Tur și peste** **COTELE DE ATENȚIE cursurile inferioare ale Crasnei, Crișului Alb, Timișului și Bârzavei.**

Formațiunile de gheață (gheaţă la maluri, năboi, izolat pod de gheață) existente vor fi în restrângere, diminuare și eliminare.

**Se vor situa peste:**

- **COTA DE INUNDAȚIE** râul la stația hidrometrică: Tur-Turulung (420+10)-jud. SM, Micula (310+40)-jud.SM;

-**COTELE DE ATENȚIE** râurile la stațiile hidrometrice: Tur-Călineşti Oaş (350+50)-jud. SM, Lăpuș-Lăpușel (310+10)-jud. MM, Crasna-Domănești (400+50)-jud. SM, Crasna-Berveni (490+30)-jud. SM, Crișul Alb-Chișneu Criș (600+60)-jud. AR, Timiş-Grăniceri (600+70)-jud. TM, Bârzava-Partoş (50+5)-jud. TM.

**DUNĂRE**

**Debitul la intrarea în ţară** (secţiunea Baziaş) **în intervalul 04.02-05.02.2021 a fost în creștere, având valoarea de 9200 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creştere (9400 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 04.02.2021, ora 08.00 –05.02.2021, ora 06.00**

**În ţară,** valorile termice diurne au continuat să crească față de intervalul anterior în aproape toate regiunile, astfel încât au devenit cu mult mai ridicate decât normele climatologice specifice perioadei, caracterizând o vreme deosebit de caldă, cu abateri pozitive de până la 15...16 grade în Moldova. Pe parcursul zilei, cerul a avut înnorări temporare și a plouat și sub formă de aversă în vest, nord-vest și centru și pe suprafețe mici în nord-est, și în sud-vest, iar la munte au fost precipitații mixte. În Banat, Crișana și Transilvania, cu precădere în zona de deal și de munte, ploile au fost trecător însoțite și de descărcări electrice. S-au consemnat căderi de grindină, din surse externe în județele Arad și Mureș, din date radar în județul Caraș-Severin, iar din date meteo în Carpații Orientali. Cantitățile de apă au depășit pe arii restrînse 15...20 l/mp în zona montană. În sud și sud-est, nebulozitatea joasă sau ceața au persistat până în orele prânzului și cu totul izolat a burnițat, apoi cerul s-a degajat. Vântul a prezentat intensificări în toate regiunile, cu rafale în general între 50 și 55 km/h, izolat peste 60...80 km/h în nord-vest, centru și est, iar la munte a suflat tare, cu viteze ce au depășit 100...130 km/h pe creste, spulberând zăpada și determinând reducerea vizibilității. Noaptea cerul a fost mai mult acoperit și pe arii restrânse a plouat slab în Maramureș și Transilvania, dar și în Carpații Orientali, unde izolat și trecător a mai fost lapoviță sau fulguială, în timp ce în restul țării a fost variabil spre mai mult senin și cu totul izolat s-a semnalat ceață în ultimele ore. Vântul a mai avut unele intensificări, dar a slăbit treptat în intensitate spre dimineață, doar pe creste a mai înregistrat viteze de 90...100 km/h. S-a menținut stratul de zăpadă în zona montană, unde măsura pe platformele staţiilor meteo până la 206 cm în Munţii Făgăraş, la peste 2000 m altitudine şi doar pe arii restrânse în estul Transilvaniei (sub 2 cm). Temperaturile maxime s-au situat între 7 grade la Toplița și 18 grade la Ploiești, Focșani și Bacău, iar la ora 06.00 se înregistrau -3 grade la Târgu Logrești și 9 grade la Curtea de Argeș.

**Observație:** în intervalul de diagnoză au fost în vigoare 10 atenționări meteorologice cod galben pentru fenomene meteorologice periculoase imediate, 5 emise de către SRPV Bacău, 2 de către SRPV Craiova și câte una de către SRPV Constanța, SRPV Timișoara și CNPM pentru Muntenia.

**La Bucureşti,** vremea s-a încălzit accentuat față de ziua precedentă, devenind deosebit de caldă pentru această dată. Cerul a prezentat înnorări în prima parte a zilei, apoi a fost variabil spre mai mult senin. Vântul a suflat moderat, cu intensificări temporare după-amiaza și seara, cu viteze de până la 45 km/h, dar a slăbit în intensitate pe parcursul nopții. La începutul intervalului a fost ceață. Temperatura maximă a fost de 15 grade la Afumați și Băneasa și 14 grade la Filaret, iar la ora 06.00 se înregistrau 0 grade la stația meteo Băneasa și 3 grade la Afumați și Filaret.

**3. Prognoza meteorologică în intervalul 05.02.2021, ora 08.00–06.02.2021, ora 8.00**

**În ţară,** vremea va fi deosebit de caldă pentru această dată, exceptând nord-estul, unde valorile termice se vor situa în jurul normelor perioadei. Astfel, temperaturile maxime vor fi cuprinse între 1...2 grade în nordul Moldovei și 14...16 grade în Banat și în vestul Olteniei, iar cele minime se vor situa, în general, între -3 și 6 grade. În regiunile nordice cerul va fi mai mult noros și precipitațiile se vor extinde treptat, mai ales în a doua parte a zilei. Vor fi ploi, iar în zona de munte și în jumătatea de nord a Moldovei vor predomina ninsorile. Izolat se va depune polei. În celelalte regiuni, înnorările vor fi temporare și, mai ales dimineața și noaptea, pe arii restrânse, îndeosebi în sud, va fi ceață, posibil asociată, izolat, cu burniță. Vântul va sufla slab și moderat, cu intensificări la munte, în special pe creste.

**La Bucureşti,** vremea se va menține deosebit de caldă pentru această dată, deși valorile de temperatură vor fi în scădere față de intervalul precedent. Cerul va fi temporar noros, iar vântul va sufla slab și moderat. Temperatura maximă se va situa în jurul a 10 grade, iar cea minimă va fi de 1...2 grade. Mai ales noaptea se va semnala ceață.

**4. Buletin nivometeorologic pentru perioada 04.02.2021, ora 20.00 - 05.02.2021, ora 20.00**

**Evoluția vremii în intervalul 03.02.2021, ora 16:00 - 04.02.2021, ora 16:00**

Vremea a fost caldă. Cerul a fost variabil, temporar noros. Local în Carpații Occidentali, în nordul și centrul celor Orientali și în vestul celor Meridionali și pe arii mai restrânse în rest s-au semnalat ninsori la peste 1800 m, precipitații mixte între 1400 și 1800 m și ploi la altitudini joase. Cantitățile de apă au depășit pe arii restrânse 15-20 l/mp în vestul Carpaților Meridionali și în nordul celor Orientali. Vântul a suflat moderat, cu intensificări temporare de 60-70 km/h în majoritatea masivelor, de 80-100 km/h pe crestele din Făgăraș și din Apuseni și de 100-120 km/h pe crestele din Carpații Orientali și din vestul celor Meridionali, viscolind trecător ninsoarea. Local s-a semnalat ceață, asociată și cu depuneri de chiciură pe creste. Stratul de zăpadă a scăzut la altitudini de sub 2000 m și a crescut ușor pe creste.

**Grosimea stratului de zăpadă în 04.02.2021, ora 14:00:**

**Carpaţii Meridionali:** 202 cm la Bâlea-Lac, 113 cm la Cuntu, 90 cm la Vf. Omu, 85 cm Vf. Țarcu, 72 cm la Sinaia, 53 cm la Parâng, 46 cm la Păltiniș, 28 cm la Predeal și 22 cm la Fundata;

**Carpaţii Orientali:** 101 cm la Vf. Călimani, 86 cm la Lăcăuți, 54 cm la Bucin, 42 cm la Penteleu, 43 cm la Ceahlău-Toaca și 40 cm la Vf. Iezer;

**Carpaţii Occidentali:** 87 cm la Semenic, 58 cm la Stâna de Vale, 28 cm la Băișoara, 22 cm la Vf. Vlădeasa 1800 și 12 cm la Roșia Montană.

**Prognoza vremii în intervalul 04.02.2021, ora 20:00 - 05.02.2021, ora 20:00**

Vremea va fi caldă pentru această perioadă. Cerul va fi variabil, temporar noros. În noaptea de 04/05.02.2021 se vor semnala ninsori slabe local în Carpații Orientali și izolat în rest. În data de 05.02.2021 se vor semnala, local, ninsori la peste 1400 m în grupele nordice și centrale ale Carpaților Orientali, iar pe arii restrânse în Carpații Occidentali și izolat în Meridionali precipitații mixte slabe. Izolat cantitățile de apă pot depăși 10 l/mp în nordul Carpaților Orientali. Vântul va sufla moderat din sector vestic, cu intensificări temporare de 50-60 km/h în toate masivele și cu rafale de 100-120 km/h pe creste în cursul serii, slăbind apoi în intensitate în cursul nopții, până la rafale de 60-70 km/h pe creste în cursul zilei de 05.02.2021. Temporar se va semnala ceaţă, asociată și cu depunere de chiciură pe crestele din Orientali. Stratul de zăpadă va scădea la altitudini joase și va crește ușor pe crestele din nord.

**Temperaturi prognozate în intervalul 04.02.2021, ora 20:00 – 05.02.2021, ora 20:00:**

**Peste 1800 m:** temperaturi minime: -8...-4 gr.C; temperaturi maxime: -3...2 gr.C;

**Sub 1800 m:** temperaturi minime: -5...0 gr.C; temperaturi maxime: 1...7 gr.C;

**Vânt la peste 2000 m:** noaptea din sector nord-vestic cu rafale de 90-100 km/h, iar pe 05.02.2021 din sector vestic cu rafale de 60-70 km/h;

**Izoterma de 0 grade**: între 1300 m și 1500 m în Carpații Orientali, între 1800 m și 2000 m în Carpații Meridionali, 1800 m în Occidentali.

**Evoluția stratului de zăpadă și a riscului de avalanșă**

**Munții Făgăraş RISC MARE (4)**

Riscul declanșării spontane de avalanșe, în special la orele prânzului pe versanții însoriți și

suficient de înclinați, prin alunecarea stratului instabil și încă consistent de la suprafață peste stratul mai vechi și consolidat este încă mare datorită vremii calde din această perioadă, cu valori pozitive de temperatură până spre 2000 m. La peste 1800 m se mențin plăcile de vânt pe versanții nordici, estici și sudici, plăci local consistente și cu coeziune slabă cu straturile subiacente. În locurile adăpostite sunt depozite de zăpadă ce depășesc 3-4 m. La supraîncărcări oricât de mici stratul însemnat și puțin stabilizat de zăpadă din partea superioară poate aluneca peste cel vechi, mai ales pe versanții înclinați, declanșându-se avalanșe de dimensiuni medii și chiar mari. La altitudini mai mici de 1800 de metri temperaturile ridicate vor favoriza în continuare umezirea și îngreunarea stratului de zăpadă de la suprafață, mai însemnat pe versanții nordici, care poate aluneca cu ușurință peste stratul vechi, consolidat, pe pantele mai înclinate, atât la supraîncărcări cât și spontan, ducând la declanșare avalanșelor de dimensiuni medii și izolat mari.

**Munții Bucegi RISC MARE (4)**

Riscul principal este dat de plăcile de vânt de pe versanții nordici, estici și sudici care se pot rupe cu ușurință la supraîncărcări. Vremea caldă pentru această perioadă, cu valori pozitive ale temperaturii până spre 1900 metri, va favoriza în continuare compactarea stratului de zăpadă de la suprafață, care, îndeosebi la orele prânzului, poate aluneca în mod spontan peste stratul vechi, îndeosebi pe versanții însoriți și mai înclinați. În profunzime straturile mai vechi sunt relativ stabile fiind constituite predominant din cristale fațetate și fine, cu cruste de gheață intercalate, iar la bază și din cristale de tip cupă. La peste 1800 m, pe pantele suficient de înclinate, la supraîncărcări oricât de mici, dar și spontan, există un risc mare de declanșare a avalanșelor de dimensiuni medii și mari, care pot coborî până spre fundul văilor, la altitudini mai joase. La altitudini mai mici de 1800 de metri stratul de zăpadă va continua să se umezească. Pe pantele mai înclinate, atât spontan cât și la supraîncărcări, se pot declanșa avalanșe de dimensiuni medii și izolat

chiar mari, în zonele cu depozite însemnate.

**Munții Parâng-Șureanu RISC ÎNSEMNAT (3)**

Stratul de zăpadă a crescut în zonele înalte în ultimele 24 de ore. Riscul însemnat de avalanșe se menține atât peste cât și sub 1800 m (acolo unde temperaturile vor fi în mare parte pozitive), sub influența vremii calde și parțial a insolației. La peste 1800 m riscul principal rămâne cel al ruperii plăcilor de vânt formate îndeosebi pe versanții nordici, estici și sudici, plăci local consistente și cu coeziune slabă cu straturile subiacente. Stratul de zăpadă recentă depășește pe alocuri 30-35 cm în zonele înalte, iar în zonele adăpostite și pe văi se găsesc depozite însemnate de zăpadă spulberată de pe creste. La supraîncărcări, dar și spontan la altitudini de 1500-2100 m, se pot declanșa avalanşe de dimensiuni medii pe pantele cele mai înclinate, riscul fiind mai ridicat în zonele unde sunt formate plăci de

vânt și în zonele cu acumulări mari de zăpadă. Sub 1800 m zăpada se va umezi și îngreuna. Pe anumite văi, zăpada spulberată de la altitudini mari a fost adusă de vânt, formând depozite însemnate. Pe pantele mai înclinate, la supraîncărcări, vor fi condiţii de avalanșe de dimensiuni medii.

**Munții Țarcu-Godeanu RISC MARE (4)**

La peste 1800 m stratul de zăpadă a crescut semnficativ în ultima perioadă, la suprafață

întâlnindu-se un strat instabil de zăpadă recentă și grea, ce depășește pe alocuri 50-60 cm. Sunt formate cornișe de dimensiuni importante, precum și plăci de vânt pe versanții nordici, estici și sudici, care prezintă coeziune slabă cu straturile subiacente. În zonele adăpostite și pe văi se găsesc depozite însemnate de zăpadă spulberată de pe creste. La supraîncărcări oricât de mici, dar și spontan prin ruperea cornișelor sau sub acțiunea temperaturilor ridicate, pe pantele înclinate se pot declanșa avalanşe de dimensiuni medii și mari, riscul fiind mai ridicat în zonele unde sunt acumulări mari de zăpadă. Sub 1800 m zăpada este umezită și densă, ceea ce poate duce la curgeri superficiale și izolat la avalanșe de dimensiuni medii, care pot angrena stratul instabil depus în ultima săptămână.

**Munții Rodnei RISC ÎNSEMNAT (3)**

În următoarele 24 de ore temporar va ninge, iar stratul va mai crește ușor. La peste 1800 m, la suprafață se găsește un strat de zăpadă proaspătă de 10-15 cm depus peste stratul recent ce are grosimi de 20-25 cm. Astfel, la suprafață întâlnim un strat instabil, local de peste 30 cm, depus peste straturile vechi, consolidate în mare parte, mai ales la altitudini joase. În zonele înalte sunt numeroase plăci de vânt, atât mai vechi, cât și recente, pe versanții nordici, estici și sudici. Pe anumite văi şi în zone adăpostite zăpada spulberată de la altitudinile mai mari se regăseşte în depozite, izolat însemnate. Pe pantele înclinate, de la altitudini mai mari de 1800 metri, din zonele cu depuneri însemnate de zăpadă, se pot declanșa la supraîncărcări avalanșe de dimensiuni mici și medii. Sub 1800 m zăpada este umedă și grea, iar îndeosebi la supraîncărcări mari, se pot declanșa avalanșe de dimensiuni mici, izolat medii în zonele cu depozite mai însemnate.

**Munții Călimani-Bistriței-Ceahlău RISC ÎNSEMNAT (3)**

La peste 1800 m vântul puternic a creat plăci noi de vânt pe versanții estici și sud-estici. Se mențin și plăcile de vânt mai vechi de pe versanții nordici, estici și sudici, plăci local consistente și cu coeziune slabă cu straturile subiacente, ruperea lor reprezentând riscul principal de avalanșe în condiții de supraîncări. La suprafață se găsește un strat instabil de zăpadă recentă ce depășește pe alocuri 30-35 cm, depus peste stratul vechi, în mare parte consolidat. Pe văi și în zonele adăpostite sunt formate depozite însemnate de zăpadă. La supraîncărcări oricât de mici există riscul ruperii plăcilor de vânt pe pantele înclinate sau a dislocării stratului instabil de zăpadă din partea superioară pe pantele foarte înclinate, riscul fiind amplificat pe văile și pantele adăpostite, cu depuneri mai consistente. Sub 1800 m zăpada este umezită și densă, existând astfel riscul declanșării unor avalanșe de dimensiuni mici și izolat medii pe pantele mai înclinate și cu depozite mai însemnate de zăpadă, îndeosebi sub acțiunea unor supraîncărcări mari.

**Munții Vlădeasa - Muntele Mare RISC MODERAT (2)**

În partea superioară a stratului se găsește un strat ușor de zăpadă recentă ce depășește pe

alocuri 20 cm, îndeosebi pe versanții vestici, și care este depus peste cel vechi, în mare parte consolidat. În zonele înalte sunt formate plăci de vânt, în special pe versanții nord-estici, estici și sudici, iar în zonele adăpostite sunt acumulări mai mari de zăpadă. Pe pantele înclinate din zonele cu depuneri mai însemnate de zăpadă, la supraîncărcări se pot

declanșa avalanșe de dimensiuni mici și izolat medii, riscul fiind amplificat pe văile și pantele adăpostite, cu depuneri mai consistente. La altitudini joase vremea caldă a determinat umezirea și îngreunarea zăpezii, iar izolat sunt condiții pentru curgeri superficiale sau avalanșe de topire, riscul fiind amplificat la supraîncărcări.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 03.02.2021 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile: AG-3** (comuna Călinești), **BV-4** (comuna Sânpetru), **BZ-1** (municipiul Buzău), **BZ-2** (municipiul Râmnicu Sărat)**, CJ-1** (municipiul Cluj-Napoca), **MM-3** (Firiza), **SB-1** și **SB-2** (municipiul Sibiu).

1. **În domeniul solului şi vegetaţiei**

**A.P.M. Constanța** revine cu informații despre poluarea cu țiței a 200 mp de sol (teren agricol) din zona bornei 14 a conductei de transport Conpet Constanța-Bărăganu, din vecinătatea autostrăzii A2, de la ieșirea din municipiul Constanța, produsă lan data de 29.01.2021, în jurul orei 11:30. Echipa de intervenție Conpet S.A. a reparat conducta, prin sudarea unui petic metalic, operațiunea fiind finalizată la data de 02.02.2021, în jurul orei 14:30. S-a colectat prin vidanjare produsul petrolier scurs (cca 3 mc). Firma S.C. ENVIROTECH S.R.L. a intervenit pentru limitarea poluării prin aplicarea a 500 kg material absorbant și 168 m de baraj absorbante.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT